Publication: Magyar Közlöny
Issue: MK-1999-7 (Year: 1999, Number: 7)
Era: 1990-2004
Section: a 6/1999. (II. 1.) OM rendelethez
Paragraph Index: 509

5. A képzés főbb tanulmányi területei 5.1. Polgári és kereskedelmi jog E tanulmányi terület keretében biztosítani kell, hogy a hallgató ismereteket szerezzen: — a világ jelentősebb jogrendszereiről (tipizálás, általános jellemzés), — az adásvétel általános szabályain túl a nemzetközi adásvételi szerződésről szóló ENSZ Egyezmény alapvető kérdéseiről, — a legfontosabb jogrendszerek (német, osztrák, svájci, francia, angolszász stb.) szerződésekre vonatkozó szabályairól, — kapcsolódó jogterületként a nemzetközi fuvarozás, szállítmányozás, biztosítás, vám-, deviza- és tőzsdejog területén, — a külkereskedelmi igazgatás, a piacvédelem és a választottbíráskodás területén. 5.2. Nemzetközi (gazdasági) kapcsolatok joga E tanulmányi terület keretében fel kell dolgozni: — a nemzetközi magánjog főbb intézményeit összehasonlító jelleggel, — a GATT és az ENSZ más szakosított gazdasági szervezeteire vonatkozó anyagot, — az európai integrációra való felkészülés részeként az EK kereskedelmi jogát, az EK-val kötött társulási szerződést, — a külkereskedelmi tevékenységgel kapcsolatos külföldi adójogi és beruházásvédelmi kérdéseket, — nemzetközi pénzügyi ismereteket, ideértve a nemzetközi fizetéseket és a szerződések pénzügyi biztosítékait is. 5.3. Nemzetközi kereskedelmi jogi ismeretek E tanulmányi terület keretében előadás és gyakorlati foglalkozások formájában részletesen fel kell dolgozni az egyes kereskedelmi szerződések megkötésére és lebonyolítására vonatkozó ismereteket. E terület részletes szakmai tartalmát az intézményi tantervek határozzák meg.

Source: https://magyarkozlony.hu/hivatalos-lapok/aef99b3343a7fa78d79c7097f5a29f057baddfe2/dokumentumok/8e8a46a10fe51bc17862f6b3082c8642a55b8c6a/letoltes